**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί Στατιστικών των Συναλλαγών Αγαθών μεταξύ Κρατών Μελών (Τροποποιητικός) (Αρ. 2) Νόμος του 2022»**

**Παρόντες:**

Χριστιάνα Ερωτοκρίτου, πρόεδρος Αντρέας Καυκαλιάς

Χρύσης Παντελίδης Χρίστος Χριστοφίδης

Χάρης Γεωργιάδης Αλέκος Τρυφωνίδης

Ονούφριος Κουλλά **Μη μέλη της επιτροπής:**

Σάβια Ορφανίδου Σταύρος Παπαδούρης

Άριστος Δαμιανού

H Koινοβουλευτική Επιτροπή Οικονομικών και Προϋπολογισμού μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν στις 17 και την 31η Οκτωβρίου, καθώς και στις 7 Νοεμβρίου 2022. Στο πλαίσιο των συνεδριάσεων της επιτροπής κλήθηκαν και παρευρέθηκαν εκπρόσωποι του Υπουργείου Οικονομικών, του Τμήματος Φορολογίας και της Στατιστικής Υπηρεσίας του ίδιου υπουργείου, καθώς και της Νομικής Υπηρεσίας της Δημοκρατίας.

Σημειώνεται ότι στο πλαίσιο των συνεδριάσεων της επιτροπής παρευρέθηκαν επίσης τα μέλη της κ. Σωτήρης Ιωάννου και Ηλίας Μυριάνθους.

Σκοπός του νομοσχεδίου είναι η τροποποίηση του περί Στατιστικών των Συναλλαγών Αγαθών μεταξύ Κρατών ΜελώνΝόμου, ώστε να εφαρμοστούν οι πράξεις της Ευρωπαϊκής Ένωσης με τίτλο:

1. «Κανονισμός (ΕΕ) 2019/2152 του Ευρωπαϊκού Κοινοβουλίου και του Συμβουλίου της 27ης Νοεμβρίου 2019 σχετικά με τις ευρωπαϊκές στατιστικές για τις επιχειρήσεις και την κατάργηση 10 νομικών πράξεων στον τομέα των στατιστικών για τις επιχειρήσεις» και
2. «Εκτελεστικός Κανονισμός (ΕΕ) 2020/1197 της Επιτροπής της 30ής Ιουλίου 2020 για τη θέσπιση τεχνικών προδιαγραφών και ρυθμίσεων σύμφωνα με τον κανονισμό (ΕΕ) 2019/2152 του Ευρωπαϊκού Κοινοβουλίου και του Συμβουλίου σχετικά με τις ευρωπαϊκές στατιστικές για τις επιχειρήσεις και την κατάργηση 10 νομικών πράξεων στον τομέα των στατιστικών για τις επιχειρήσεις».

Ειδικότερα, σύμφωνα με την εκπρόσωπο του Υπουργείου Οικονομικών, με τις προτεινόμενες ρυθμίσεις επανακαθορίζονται σε εθνικό επίπεδο η συλλογή των στατιστικών για το ενδοενωσιακό εμπόριο αγαθών μέσω του συστήματος «Intrastat», καθώς και τα στατιστικά κατώφλια τα οποία καθορίζουν τα όρια για την υποχρέωση παροχής στατιστικής πληροφόρησης από τις επιχειρήσεις. Περαιτέρω, αναθεωρούνται οι διατάξεις του βασικού νόμου που αφορούν στην υποχρέωση εξουσιοδοτημένων λειτουργών προς εχεμύθεια σε σχέση με εμπιστευτικά στοιχεία και πληροφορίες, επικαιροποιούνται υφιστάμενες ορολογίες κατά τρόπο που να συνάδουν με τις νέες ορολογίες που περιλαμβάνονται στους Κανονισμούς (ΕΕ) 2019/2152 και (ΕΕ) 2020/1197 και απαλείφονται αναφορές σε καταργηθέντες ευρωπαϊκούς κανονισμούς.

Σύμφωνα με την ίδια κυβερνητική αρμόδιο, ο Κανονισμός 2019/2152 εφαρμόζεται ήδη από την 1η Ιανουαρίου 2022 και συναφώς το Τμήμα Φορολογίας έχει εκδώσει σχετικό ενημερωτικό υλικό αναφορικά με τις νέες ρυθμίσεις του ευρωπαϊκού κεκτημένου και ειδικότερα για τα όρια απαλλαγής και απλούστευσης σε σχέση με την υποχρέωση υποβολής δήλωσης «Intrastat».

Η εκπρόσωπος του Τμήματος Φορολογίας συμφώνησε με τους σκοπούς και τις επιδιώξεις των προτεινόμενων κανονισμών.

Ο εκπρόσωπος της Στατιστικής Υπηρεσίας, εκφράζοντας τη σύμφωνη γνώμη της υπηρεσίας του σε σχέση με τους προτεινόμενους κανονισμούς, δήλωσε ότι, με βάση το ευρωπαϊκό κεκτημένο, προωθείται μία πιο εξωστρεφής τάση ως προς τον τρόπο συλλογής των στοιχείων για στατιστικούς σκοπούς και ως εκ τούτου τα κράτη μέλη έχουν την αρμοδιότητα να επανακαθορίζουν ορισμένα ζητήματα σε εθνικό επίπεδο.

Στο πλαίσιο της συζήτησης του θέματος μέλη της επιτροπής ζήτησαν περαιτέρω διευκρινίσεις αναφορικά με τις επιπτώσεις των προτεινόμενων ρυθμίσεων στους υπόχρεους υποβολής στατιστικών στοιχείων, καθώς και για την υποχρέωση εξουσιοδοτημένων λειτουργών προς εχεμύθεια σε σχέση με εμπιστευτικά στοιχεία και πληροφορίες.

Συναφώς, σε σχέση με τα τεθέντα ζητήματα, ο εκπρόσωπος της Στατιστικής Υπηρεσίας δήλωσε μεταξύ άλλων τα ακόλουθα:

1. Οι προτεινόμενες ρυθμίσεις αναμένεται να οδηγήσουν στη σταδιακή μείωση του διοικητικού φόρτου των επιχειρήσεων που υποβάλλουν στατιστικά στοιχεία για το ενδοενωσιακό εμπόριο αγαθών και ειδικότερα των μικρομεσαίων επιχειρήσεων, όπως σχετικά καταδεικνύεται στην έκθεση εκτίμησης των επιπτώσεων της Ευρωπαϊκής Επιτροπής για τον Κανονισμό 2019/2152.
2. Με βάση την ισχύουσα νομοθεσία, τα εξουσιοδοτημένα πρόσωπα δεν υπέχουν υποχρέωση προς εχεμύθεια έναντι δικαστηρίου της Δημοκρατίας, ερευνητικής επιτροπής, ποινικού ανακριτή, της Μονάδας Καταπολέμησης Αδικημάτων Συγκάλυψης και της Επιτροπής Προστασίας του Ανταγωνισμού, σε σχέση με εμπιστευτικά στοιχεία ή πληροφορίες που περιέρχονται εις γνώσιν τους στο πλαίσιο της άσκησης των αρμοδιοτήτων τους. Ωστόσο, η εν λόγω ρύθμιση αντίκειται στο ευρωπαϊκό κεκτημένο και ειδικότερα στις πρόνοιες του Κανονισμού (ΕΚ) αριθ. 223/2009, ο οποίος προβλέπει για τις ευρωπαϊκές στατιστικές, σύμφωνα με τις οποίες τα εμπιστευτικά δεδομένα που συλλέγονται αποκλειστικά για την παραγωγή των στατιστικών πρέπει να χρησιμοποιούνται αποκλειστικά και μόνο για στατιστικούς σκοπούς, εκτός εάν ο υπόχρεος παροχής των στατιστικών στοιχείων παρέχει ανεπιφύλακτα τη συναίνεσή του για οποιαδήποτε άλλη χρήση. Ως εκ τούτου, με το νομοσχέδιο απαλείφονται οι εξαιρέσεις μη τήρησης της εχεμύθειας από τον βασικό νόμο, ώστε να επέλθει πλήρης συμμόρφωση της Δημοκρατίας με το ευρωπαϊκό δίκαιο, ενισχύοντας παράλληλα την εμπιστευτικότητα των στατιστικών στοιχείων.

Προσθέτοντας στα όσα δήλωσε ο εκπρόσωπος της Στατιστικής Υπηρεσίας σε σχέση με την υποχρέωση προς εχεμύθεια, η εκπρόσωπος του Υπουργείου Οικονομικών επισήμανε ότι οι σχετικές πρόνοιες του νομοσχεδίου καθιστούν αυστηρότερη την εν λόγω υποχρέωση των εξουσιοδοτημένων λειτουργών, προκειμένου να προστατεύονται οι επιχειρήσεις κατά την ανταλλαγή των στατιστικών στοιχείων.

Η Κοινοβουλευτική Επιτροπή Οικονομικών και Προϋπολογισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί του νομοσχεδίου στο στάδιο της συζήτησής του από την ολομέλεια του σώματος.

15 Νοεμβρίου 2022

Αρ. Φακ.: 23.01.063.149-2022

ΣΧΚ/ΣΠ/Ελ.Π